PÁLYÁZATI FELHÍVÁS 1. számú módosítása




Rövid összefoglaló

	Milyen formában nyújt támogatást a
Program?
	A Program egy továbbadott állami támogatás keretében valósul meg. A támogatás nem pénzbeli természetű, azaz nem jár közvetlen pénzátadással. A támogatást a Magyar Űripari Klaszter által szervezett szolgáltatás formájában lehet igényelni.

	Ki nyújthat be pályázati igénylést?
	A Programban Magyarországon, de nem Budapesten bejegyzett székhellyel, 1 lezárt üzleti évvel, legalább 2 ő statisztikai létszámmal rendelkező vállalkozások vehetnek részt, amelyek nem állnak csőd-vagy felszámolás alatt és nincs lejárt köztartozásuk.

	Mikor és hol lehet benyújtani az
igénylést?
	A pályázatokat 2026.08.15-től legkésőbb 2026.09.20-ig lehet benyújtani a Magyar Űripari Klaszter Egyesület részére e-mail formájában a szükséges pályázati Jelentkezési Adatlap csatolásával.

	Mire lehet pályázni?
	A pályázatot egyéni mentorálási szolgáltatás igénybevételére lehet benyújtani az alábbi témákban:
1. Űriparba való bekapcsolódás elősegítése;
2. Űripari pályázatírási felkészítés;
3. Űripari projektek pénzügyi tervezése.

	Mikor kerül sor a program megvalósítására?
	A mentorálási szolgáltatás nyújtása a kiértékelést és kiválasztást követően 2026.10.01-2026.10.31-ig tartó időszakban esedékes.

	Hány vállalkozás kerül kiválasztásra?
	A Magyar Űripari Klaszter összesen 4 db, szakmai alapon kiválasztott vállalkozás részére nyújt egyéni mentorálási szolgáltatást.

	Melyek a kizáró okok?
	Nem nyújtható be pályázat, olyan vállalkozás részéről, amelyek nem felelnek meg a pályázati feltételeknek, illetve amely részére nem nyújtható általános csekély összegű (de minimis) támogatás.



BEVEZETÉS
A Program célja, hogy a mentorálási tevékenység során a támogatásban részesült vállalkozásokat felkészítse vagy felzárkóztassa a nemzetközi űripari értékláncba való becsatlakozásra. A mentorálási folyamat eredményeképpen a támogatásban részesülő vállalkozások piacképesebbé válhatnak a hazai vagy nemzetközi űripari piacon.
A Program során 4 db vállalkozás részesül nem pénzbeli támogatásban 2026. októberében, amely az alábbi modulokból áll: összesen 6 órás egyéni szakmai űripari mentorálási szolgáltatás vállalkozásonként minimum 2, de maximum 3 alkalom az alábbi felsorolt választható témában:
•	Űriparba való bekapcsolódás elősegítése;
•	Űripari pályázatírási felkészítés;
•	Űripari projektek pénzügyi tervezése.
EGYÉNI MENTORÁLÁS SZAKMAI TÉMÁI és A MENTORÁLÁS folyamata
1. Űriparba való becsatlakozás segítése
Első lépések, rövid távú stratégia meghatározása, erősségek meghatározása és fejlesztendő területek erősítését szolgáló képzések, tevékenységek meghatározása.
2. Űripari pályázatírási felkészítés
Konkrét pályázat benyújtásában és megírásában történő segítségnyújtás, szakmai tanácsok és pályázatírási folyamat végig kísérése vagy beadott, nem nyert korábbi pályázat kiértékelése, elemzése.
3. Űripari projektek pénzügyi tervezése
Segítségnyújtás az űripari projektek pénzügyi előkészítésében, különösen a költségvetés összeállításában, valamint a projekt pénzügyi kockázatainak és fenntarthatóságának feltárása.
A mentorálási programra alkalmas vállalkozásokkal a kiválasztást követően egy egyéni konzultáció során meghatározásra kerül a mentor személye, a program időterve, az alkalmak időpontjai, és a program pontos, szakmai tartalma. A támogatásról ezután együttműködési megállapodást köt a kiválasztott vállalkozás és a Magyar Űripari Klaszter Egyesület. 
TÁMOGATÁSRA JOGOSULT VÁLLALKOZÁSOK KÖRE
A programban azok a vállalkozások vehetnek részt, amelyek:
1. Magyarországi, de nem Budapesten jegyzett székhellyel rendelkeznek;
2. Mikro-, kis- és középvállalkozásnak számítanak;
3. Nem állnak csőd- vagy felszámolási eljárás alatt;
4. Legalább 1 lezárt üzleti évvel rendelkeznek;
5. Nincsen lejárt, meg nem fizetett köztartozásuk;
6. Utolsó lezárt üzleti éve alapján legalább 2 fő a statisztikai létszámuk;
7. Megfelelnek az általános csekély összegű támogatás igénybevételére vonatkozó feltételeknek, és legalább 300 000 Ft szabad, de minimis kerettel rendelkeznek;
8. Rendelkeznek olyan technológiával, termékkel, szolgáltatással vagy szakmai kompetenciával, amely alkalmas lehet az űripari értékláncban történő hasznosításra.
A szakmai kiválasztás során előnyt élveznek azok a vállalkozások, amelyek:
1. Magyar Űripari Klaszter tagok;
2. esa-star regisztrációval rendelkeznek;
3. Magas technológiai hozzáadott értéket képviselnek; 
4. Exportképes termékkel vagy szolgáltatással rendelkeznek;
5. Szakmai anyagban bemutatott jövőképük reális és megvalósítható.
ÉRTÉKELÉSI SZEMPONTOK
A formai és jogosultsági feltételeknek megfelelő pályázatokat a Magyar Űripari Klaszter Egyesület Klaszterbizottságának tagjai értékelik.
A szakmai anyag négy pontja egyenként legfeljebb 10 ponttal értékelhető. A szakmai értékelés során összesen legfeljebb 40 pont szerezhető. A Jelentkezési Adatlapon a szakmai anyag az alábbi négy kifejtendő részből áll:
1. Vállalkozás bemutatása
2. Űripari kapcsolódás
3. Mentorálási igény
4. Jövőkép meghatározása
Ezen felül klasztertagságért és esa-star regisztrációért további 5-5 pont adható.
A pályázatban így maximum 50 pont szerezhető. 
Az a vállalkozás, amely az értékelés során nem éri el a 25 pontot, automatikusan elutasításra kerül. 
TÁMOGATÁS JELLEGE ÉS TÍPUSA
A támogatás nem pénzbeli természetű, azaz nem jár közvetlen pénzátadással. A résztvevő vállalkozások a támogatást a Magyar Űripari Klaszter Egyesület szervezet által biztosított szolgáltatások formájában vehetik igénybe. A mentorálási szolgáltatás nem pénzbeli formában, a szolgáltatás becsült piaci értékének 100%-áig kerül biztosításra átadott támogatott formájában.
A kedvezményezettek részére térítésmentes szolgáltatás formájában nyújtott támogatás az Európai Unió Működéséről Szóló Szerződés 107. cikk bekezdése értelmében vett állami támogatásnak minősül. A támogatás nyújtója a Magyar Űripari Klaszter Egyesület.
A részvétel önkéntes, de a kiválasztott vállalkozás az együttműködési megállapodás aláírásával egyidejűleg kötelezettséget vállal a modulokon való részvételre, valamint a pályázat elszámolásához szükséges dokumentációs teendők elvégzésére.
A támogatás az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 2023. december 13-i (EU) 2023/2831 bizottsági rendelet [a továbbiakban (EU) 2023/2831 bizottsági rendelet vagy általános de minimis rendelet] szerinti csekély összegű (de minimis) támogatásként nyújtható.
A kedvezményezett vállalkozások jelen útmutató alapján támogatott tevékenységükhöz más forrásból nyújtott állami támogatásban nem részesülhetnek.
CSEKÉLY ÖSSZEGŰ ÁLLAMI TÁMOGATÁSI SZABÁLYOK
Az egy és ugyanazon vállalkozásnak minősülő vállalkozások részére Magyarországon odaítélt általános de minimis támogatások együttes bruttó támogatástartalma bármely hároméves időszakban nem haladhatja meg a 300 000 eurónak megfelelő forintösszeget. Az összeg megállapításakor a fúzióra, felvásárlásra és szétválásra vonatkozó szabályokat is figyelembe kell venni [(EU) 2023/2831 bizottsági rendelet 3. cikk (2), (8)-(9) bekezdés].
A pályázó köteles nyilatkozni a saját, valamint az egy és ugyanazon vállalkozásnak minősülő vállalkozások részére az odaítélést megelőző három évben nyújtott csekély összegű támogatásokról. A Magyar Űripari Klaszter Egyesület a támogatás összegéről és annak de minimis jellegéről igazolást állít ki [(EU) 2023/2831 bizottsági rendelet 7. cikk (4) bekezdés].
Az euróban meghatározott támogatási összegek forintra történő átváltásakor a 37/2011. (III. 22.) Korm. rendelet 35. §-a szerint kell eljárni. A támogatás más állami támogatással csak az alkalmazandó támogatási intenzitási és összeghatárok betartásával halmozható.
A támogatáshoz kapcsolódó iratokat az odaítéléstől számított 10 évig meg kell őrizni, és az ellenőrzésre jogosult szervek felhívására be kell mutatni.


PÁLYÁZAT BENYÚJTÁSÁNAK MÓDJA ÉS HATÁRIDEJE
A pályázatot kizárólag a jelen Felhívás mellékletét képező Jelentkezési Adatlap hiánytalan kitöltésével és a szükséges mellékletek csatolásával lehet benyújtani a Magyar Űripari Klaszter Egyesület részére.
A pályázat kizárólag elektronikus úton, e-mailben nyújtható be az alábbi címre: lilla.illes@hunspace.org.
Az elektronikus levél tárgyában kérjük feltüntetni: „Űripari mentorprogram – [pályázó vállalkozás neve]”
A pályázati jelentkezési adatlapot kérjük PDF formában nyújtsák be. 
A Jelentkezési Adatlap benyújtásának határideje: 2026.10.11. 24:00 
A benyújtási határidő után beérkezett pályázatok nem fogadhatók be.
Amennyiben a pályázat hiányos, a Magyar Űripari Klaszter Egyesület egy alkalommal hiánypótlási lehetőséget biztosít. A hiánypótlás teljesítésére rendelkezésre álló határidő a hiánypótlási felszólítás megküldésétől számított 5 munkanap. 
A hiánypótlás kizárólag formai hiányosságok megszüntetésére, hiányzó dokumentumok pótlására, valamint hibás vagy hiányos adatok javítására terjedhet ki.
A benyújtott pályázat szakmai tartalma a hiánypótlás során nem módosítható.
A hiánypótlás határidőn belüli elmulasztása vagy nem megfelelő teljesítése a pályázat elutasítását eredményezi.
KAPCSOLAT
Weboldal: https://hunspace.org/
E-mail: lilla.illes@hunspace.org
Telefon: + 36 30 637 1074
Kapcsolattartó: Illés Lilla


Pályázati felhívás módosításának jegyzéke
A jelentkezési adatlap benyújtási határideje 2026.09.20-ról 2026.10.11-re módosult. 

